Една година след публикуването на приоритетите на Комисията за стандартизацията в областта на ИКТ дейностите в областта на съобщителните мрежи от пето поколение (5G), интернет на нещата (ИН), компютърните услуги в облак, киберсигурността и технологиите за обработка на (големи) информационни масиви бяха очертани като приоритетни области, като секторните сфери на електронното здравеопазване (ЕЗ), интелигентните транспортни системи (ИТС) и свързаните и автоматично управляемите превозни средства, интелигентната енергетика, цифровизиращата се промишленост, интелигентните домове и градове и интелигентното земеделие също отбелязват напредък в сътрудничество с ЕОС, ОРС в световен план и стандартизационната общност. По същия начин Комисията започна действия за подобряване на стандартизационната екосистема в областта на ИКТ, включително работа с ЕОС и заинтересованите страни по възможните мерки за подобряване на екосистемата на съществени за стандартите патенти (ССП), насърчаване на отворения код и взаимодействието му със стандартизацията, както и за укрепване на присъствието на ЕС в международната стандартизация в областта на ИКТ. Цялостното изпълнение на дейностите по стандартизация беше представено в средносрочния преглед относно прилагането на стратегията за цифров единен пазар.

Освен това наличността на първоначални общи 5G стандарти най-късно до края на 2019 г. е сред мерките на плана за действие „5G за Европа“. Оперативната съвместимост и стандартите са част от изграждането на основана на данни европейска икономика, насочена към насърчаване на най-добрата възможно употреба на потенциала на цифровите данни в полза на икономиката и обществото. В предложението за Регламент относно зачитането на личния живот и защитата на личните данни в електронните съобщения се призовава за стандартизирани икони, за да се даде лесно видим и разбираем обзор на събирането на информация, излъчвана от крайното устройство, целта на това събиране, отговорното за него лице и мерките, които крайният ползвател на крайното устройство може да вземе, за да го ограничи. През юли 2016 г. в рамките на съобщението относно укрепването на отбранителната способност на Европа срещу кибератаки и изграждането на конкурентeн и иновативeн сектор на киберсигурността бяха обявени действията за изграждане на модел за сътрудничество при мащабни киберинциденти на равнище ЕС, като липсата на оперативно съвместими решения (технически стандарти), практики (стандарти за процесите) и приложими на територията на целия ЕС механизми за сертифициране са установени като празноти, които оказват влияние върху единния пазар на киберсигурност. През есента се предвижда съобщение относно ССП, което да дава пояснения, насочени към създаване на балансирана и устойчива рамка.

Някои действия се изпълняват посредством свързаните с тях публично-частни партньорства, като Alliance for Internet of Things Innovation [Алианс за иновации в сферата на интернет на нещата] (AIOTI), 5G Infrastructure Public Private Partnership [Публично-частно партньорство за инфраструктура от пето поколение], Big Data Value Association [Сдружение за популяризиране на стойността на големите информационни масиви] (BDVA), Factories of the Future PPP [ПЧП „Фабрики на бъдещето“], European Cyber Security Organisation [Европейската организация по киберсигурност] (ECSO), както и посредством научноизследователски и новаторски проекти по „Хоризонт 2020“.

Освен това стандартизационните потребности в областта на ИКТ в подкрепа на политиките на ЕС са очертани във варианта на текущия план за стандартизация в областта на ИКТ от 2017 г., който е създаден от службите на Европейската комисия в сътрудничество с платформата за диалог с голям брой заинтересовани страни относно стандартизацията в областта на ИКТ и който е замислен да отрази приоритетите, установени в съобщението относно приоритетите на стандартизацията в областта на ИКТ.

Документът е полезен и за достъпността на продуктите и услугите в ЕС. Освен това усилията за интегриране на достъпността в съответствие с подхода на универсалния дизайн следва да се засилят, така че въпросите за уврежданията да бъдат включени в съответните процеси на стандартизация.

В допълнение на това в приложението са идентифицирани възможни искания за стандартизация, свързани със стандартизацията в областта на ИКТ.

2.2.Действия в подкрепа на стратегията за енергиен съюз

Скоростта и мащабът на цифровата трансформация засягат много отрасли, включително енергийния сектор. Разглеждането на взаимодействието между цифровизацията и енергийния съюз е от приоритетно значение. Очаква се стандартизацията да подпомогне бързия преход към декарбонизиран и интегриран вътрешен пазар и по тази причина представлява приоритет за енергийния съюз. За тази цел стандартизацията беше посочена и като благоприятен фактор за приемането на пазара на нисковъглеродни технологии в съобщението, озаглавено „Ускоряване на иновацията в областта на чистата енергия“. Конкретни действия следва да са насочени към взаимовръзките между електроенергийните мрежи, подпомагането на диверсифицираните потоци за доставка на газ и интегрирането на енергията от възобновяеми източници в потребителския микс. Стандартизацията вече подпомага енергийната ефективност и успокояването на търсенето чрез фокусиране върху сградите посредством нов набор от стандарти в областта на техните енергийни характеристики; бъдещите усилия следва да се съсредоточат върху подобряване на измерването на енергопотреблението на устройствата и подкрепа за „интелигентните градове“ чрез екологосъобразни обществени поръчки и обществени поръчки за иновации.

Тези цели са довели, наред с другото, до текущото разработване на стандарт за местно и регионално наблюдение на качеството на въздуха с мобилни и преносими устройства за наблюдение, които отговарят на целите за качество на данните в директивите относно качеството на атмосферния въздух (2008/50/ЕО и 2004/107/ЕО).

В контекста на амбициозните цели на ЕС за декарбонизиране на транспортните потребности стандартизацията следва да предостави на производителите на превозни средства възможности за преминаване към по-чисти видове транспорт, които да позволяват по-нисък разход на гориво и допълнително намаляване на емисиите на CO2 и други замърсители.

Необходима е допълнителна подкрепа посредством стандартизация, за да се намали енергийната неефективност на сградите, като на крайните потребители се предостави адекватна информация относно ефективността на системите за централно отопление и охлаждане. Това би допринесло за усилията за намаляване на емисиите на парникови газове и на разхода на гориво в световен мащаб, като същевременно цели насърчаване на сътрудничеството с регионите и държавите извън ЕС.

В изпълнение на стратегията на ЕС относно екологосъобразната инфраструктура възникват стандартизационни потребности във връзка с физическите градивни елементи за хармонизиране на стандартите; за включване или укрепване на концепцията и принципите на екологосъобразната инфраструктура в различните стандартни категории (ефективност, процедура, методика) и за оперативна съвместимост между техническите стандарти, прилагани в различните фази на проекта (планиране, проектиране и строителство).

2.3.Действия в подкрепа на космическата стратегия за Европа

Комисията използва три сателитни програми (глобална система за определяне на местоположението с „Галилео“, навигация с EGNOS и наблюдение с „Коперник“). Предвид икономическия потенциал в областта на услугите и данните, който тези програми ще предложат на предприятията и на обществеността, те са от решаващо значение за конкурентоспособността на ЕС. Комисията насърчава приемането на космически решения посредством мерки за стандартизация и пътни карти и чрез интегриране на космическото пространство в бъдещите стратегии, например в областта на автоматично управляемите и свързаните превозни средства, релсовите пътища, въздухоплавателните средства и безпилотните летателни апарати.

2.4.Действия в подкрепа на плана за действие за кръгова икономика

В своя Доклад относно изпълнението на плана за действие за кръговата икономика Комисията поиска ЕОС да разработят общи стандарти за трайност, възможност за повторна употреба и възможност за рециклиране, както и документация относно ефективното използване на материалите (включително суровини от изключителна важност) на определени продукти.

Хармонизираните стандарти ще спомогнат за подобряването на безопасността и ефективността на торовете с маркировка „CE“. Производителите ще могат да се насочват към по-широка група клиенти, като се ползват от възможните ценови предимства по силата на широко признатата гаранция за качество на маркировката „СЕ“. Съгласно оценките в сферата на рециклирането на биологични отпадъци в органични торове биха могли да се създадат около 120 000 работни места. Изследванията, иновациите и инвестициите в кръговата икономика ще бъдат насърчавани и ще създават стойност, като използват вторични ресурси от вътрешни източници, които иначе биха били унищожени като отпадъци.

2.5.Действия в подкрепа на европейския план за действие в областта на отбраната

Европейският пазар в областта на отбраната страда от раздробеност и недостатъчно промишлено сътрудничество. В съответствие с Европейския план за действие в областта на отбраната Комисията се ангажира да подкрепи разработването на стандарти в областта на отбраната, които държавите членки са определили като необходими за проекти за сътрудничество в приоритетни области.

2.6.Действия в подкрепа на Европейската програма за сигурност